Puugipreemiajaht

**Puugipreemiajaht** (inglise keeles *Bug bounty program*) on paljude veebilehtede, organisatsioonide ja arendajate poolt välja pakutud lahendus, mille puhul kasutajad saavad teenida tunnustust ja rahalist kompensatsiooni, kui annavad teada süsteemides eelkõige eksploitide ja haavatavuste tuvastamiseni viivatest vigadest. See võimaldab arendajatel leida ja parandada vigu, enne kui laiem avalikkus nendest teada saab, seeläbi ennetades süsteemi nõrkuste laiahaardelist kuritarvitamist. 

Sellise süsteemi on kasutusele võtnud näiteks Mozilla, Facebook, Yahoo!, Google, Reddit ja Microsoft. Ka tehnoloogiatööstusevälised organisatsioonid (näiteks nagu Ameerika Ühendriikide Kaitseministeerium) on hakanud puugipreemiajahte kasutama. Puugipreemiajahtide kasutuselevõtt Pentagoni poolt on olnud osa Ameerika Ühendriikide seisukohamuutusest, kus valge kaabu häkkerite juriidilise karistamise asemel julgustatakse neid vigade ja haavatavuste leidmisesse panustama. 

## Ajalugu
Esimese teadaoleva sarnase algatuse tegid 1983. aastal Hunter & Ready. Nad pakkusid enda operatsioonisüsteemist vea leidjale autasuks Volkswagen Type 1 auto.

Termin *bug bounty program* tuli kasutusele 1995. aastal, mil Netscape viis ellu enda samalaadset programmi. Programm osutus niivõrd edukaks, et see on leidnud mainimist paljudes Netscape’i edulugu kirjeldanud raamatutes.

## Vastuolud
2013. aastal andis üks Palestiina informaatikaüliõpilane Facebookile teada veast, mis võimaldas igaühel postitada video valitud konto alt. Pärast seda, kui Facebooki arendajad ei mõistnud teda õigesti, otsustas too viga ära kasutada ja postitada video Mark Zuckerbergi konto alt. Selle tõttu jättis Facebook talle vea leidmise eest lubatud tasu maksmata.

Yahoo! sattus 2013. aastal kriitika alla, kui nad saatsid puugipreemiajahi raames haavatavuste leidjatele tänutäheks T-särke. Negatiivne vastukaja ajendas neid aga oktoobris alustama uut programmi, mille raames said vigu leidnud kasutajad tänuks 150 – 15 000 dollarit.

## Märkimisväärseid näiteid
2013. aasta oktoobris kuulutas Google välja olulise muudatuse enda puugipreemiajahis. Eelnevalt ainult Google’i enda tooteid hõlmanud programm laienes nüüd ka kindlatele kõrgendatud riskiga vabavaralistele tarkvaralahendustele (eelkõige võrgundusele ja operatsioonisüsteemide madaltaseme programmeerimisliidestele). 2017. aastal laiendas Google programmi ka kolmandate osapoolte loodud rakendustele, mis on saadaval Google’i veebipõhise tarkvarapoe Play Store kaudu.

2013. aastal korraldasid Microsoft ja Facebook koos üleinternetilise puugipreemiajahi, eesmärgiga tasustada inimesi, kes tuvastavad vigu laialdaselt kasutatud operatsioonisüsteemides, veebibrauserites või Internetis tervikuna. Lisaks eelmainitutele hõlmas programm ka tarkvaralahendusi nagu Adobe Flash, Python, Ruby, PHP, Django, Ruby on Rails, Perl, OpenSSL, NGINX, Apache HTTP Server ja Phabricator.

2016. aastal kuulutas Peter Cook välja Ameerika Ühendriikide valitsuse esimese puugipreemiajahi “Hack the Pentagon”. 18. aprillist kuni 12. maini väldanud programmis osales üle 1400 inimese, kes teatasid kokku 138 veast ja kellele Ameerika Ühendriikide Kaitseministeerium maksis kokku 75 000 dollarit preemiat.

2025. aastal käivitas Tšehhi Vabariigi Regionaalarengu Ministeerium avaliku puugipreemiajaht programmi, mille eesmärk oli tuvastada riigi IT-süsteemide turvaauke. Programm toimub eetikahäkkerite platvormil Hackrate, mis võimaldab välistele turvauurijatele teatada haavatavustest tasu eest. 

## Viited